Pta-ouers 'gebroke' ná seun se 'koelbloedige moord' | Maroela Media
'n Pretoriase vrou sê sy is "gebroke" oor die dood van haar 26-jarige seun nadat hy glo tydens 'n rusie deur sy vriende erg aangerand, vir dood agtergelaat en later in die hospitaal oorlede is.
'n Veiligheidswag van 'n plaaslike veiligheidsmaatskappy in Pretoria het Richard Wood op 5 November verlede jaar op die sypaadjie opgemerk waar hy erg beseer gelê het nadat hy glo deur vriende bygedam is.
Maryna, Richard se ma, het Vrydag aan Maroela Media vertel twee verdagtes, Christopher van der Westhuizen en Marchant Bredell, is vandeesweek ná 'n ondersoek in hegtenis geneem en het Donderdag op aanklag van moord in die hof verskyn.
Maryna sê dít volg nadat sy op 7 November verlede jaar 'n boodskap van Christopher, wat glo saam met Richard gewoon en gewerk het, gekry het waarin hy gevra het of sy moontlik weet waar Richard homself bevind. Volgens Christopher het Richard nié die Sondagaand op 6 November huis toe gekom nie en ook nie die Maandagoggend vir werk opgedaag nie.
"My man het dit afgemaak as jongmensstreke," vertel sy. "Ons het 'n paar dae voorheen 'n argument met Richard gehad oor onder meer keuses en hy het besluit om tydelik by Christopher te gaan intrek. Ons het aan Christopher gesê dat hy nie sou huis toe kom nie omdat hy waarskynlik nog vir ons kwaad is."
Nadat sy nie Maandag van Richard gehoor het nie, het sy die aand na Christopher se woonstel gery om ondersoek in te stel. Maryna sê sy wou Christopher pols oor waarom Richard van die huis sou wegloop.
"Ek het hom gevra of hulle baklei het, waarna hy nee gesê het. Hy het gesê hulle het die Sondagaand gaan snoeker speel by 'n kuierplek in Pretoria, maar dat daar geen rede is waarom Richard sou wegloop nie. Ek was só ontsteld dat ek na die polisie gery het om uit te vind hoe ek te werk moet gaan om 'n vermistepersoon-saak aan te gee. Die polisie het gesê ek hoef nie langer te wag as ek onraad vermoed nie, waarna ek huis toe is, 'n foto gaan haal en die saak aangegee het."
Maryna sê familielede en Facebook-groepe het 'n inligtingstuk op Facebook versprei waarop Richard se foto is en wat onder meer gevra het vir enigiemand met meer inligting oor sy verdwyning om vorendag te kom. Sy sê iemand met 'n onbekende nommer het haar die Dinsdag nadat hy vermis geraak het, gebel.
"Dit was 'n student gewees wat wou weet wat my verwantskap met hom is. Ek het gesê ek is Richard se ma, waarna hy gesê het hy woon naby die omgewing waar daar Sondagaand 'n voorval was waarby iemand wat soos Richard lyk, betrokke was. Die student het gesê daar was ambulanse agter sy huis en hy en sy pa het ondersoek ingestel. Volgens hom is 'n jong man op 'n draagbaar gelaai en bloed het uit sy ore gestroom. Hy het gevra of hy kon kyk of dit moontlik iemand is wat hy ken. Hy het ons gebel en gesê hy kon nie die man gesig sien nie, maar dat ons met die hospitaal moet opvolg om te sien of dit moontlik hy is," sê sy.
Die student het aan Maryna gesê na watter hospitaal die man geneem is, waarna sy iemand ontbied het om te gaan kyk of dit wel Richard is. "Ek kon nie self by die hospitaal uitkom nie, en ek het dus vir Christopher gebel om te hoor of hy nie kan gaan kyk of dit wel Richard in die hospitaal is nie. Hy het gesê hy sal sy meisie vra, waarna sy gegaan en bevestig het dat dit wel Richard was."
Richard was steeds in 'n koma, het breinskade opgedoen en ook bloeding op die brein gehad. Hy was teen daardie tyd al in die teater om die drukking op sy brein te probeer verlig, maar sy lewe was nie in onmiddellike gevaar nie.
Sy sê Richard se bloeddruk het later daardie week drasties begin daal, waarna die hospitaal haar en haar man in kennis gestel het om dadelik na die hospitaal te gaan. "Die mediese personeel kon hom nie stabiliseer nie. Sy bloeddruk het net bly val en hy het baie bleek gelyk. Ek het gedink hy is dalk reeds dood, maar die dokters het sowat 'n uur later gesê hulle kon hom nie red nie. My man het net gesê: 'Boeta, jy moet nou gaan rus.'"
Maryna sê in dié tyd het die speurder reeds ver gevorder met die ondersoek en Christopher en Marchant as die hoofverdagtes beskou, maar hy wou niemand in hegtenis neem alvorens hy 'n "waterdigte" saak het nie.
"Hulle albei het heeltyd ontken dat hulle enigiets van die aanranding weet. Hulle wou aanvanklik eers vir sy begrafnis betaal, maar ons het selfs meer onraad begin vermoed toe hulle ons heeltyd in ander rigtings probeer stuur het. Sodra ons een uitweg oorweeg het, sou hulle sê ons moet liewer iets anders probeer," sê sy.
Marchant is op 23 Januarie in hegtenis geneem en Christopher 'n dag later. Albei het Donderdag in die hof verskyn op aanklag van moord.
"Ons is gebroke. Ons is totaal en al stukkend. Ek kan nie vir jou die emosies beskryf wat ek voel nie; daar is nie woorde om dit te beskryf nie. Ons ken Christopher al sedert hy 'n babatjie is, ek is nog al die jare vriende met sy ma. Sy huil heeltyd en sê sy is jammer, maar wat kan ek sê of doen? Dis nie haar skuld nie. Ek kan nie eens kwaad wees vir haar nie. Hy is aangerand en vir dood daar agtergelaat. Hy is koelbloedig vermoor. Die skuldiges het my kind soos 'n dier op die sypaadjie gelos sodat hy kan doodbloei.
"Toe die twee mans gister in die hof verskyn het en uit die selle met die trappies na bo gestap kom, het nie een van hulle my in die oë gekyk nie. Hulle het al die pad geweet waardeur my kind gesit is, dat hy in die koue daar gelos is nadat hy vermink is – dit alles weens 'n rusie," sê sy.
Kapt. Rebecca Phatlane, woordvoerder van die polisie in Pretoria-Noord, het aan Maroela Media bevestig dat albei mans Donderdag in die hof verskyn het.
Phatlane sê Bredell gaan vir eers in polisieaanhouding in die Kgosi Mampuru-gevangenis bly totdat hy 'n regsverteenwoordiger aangestel het.
Sy sê Van der Westhuizen wou Donderdag om borgtog aansoek doen, maar daar was aanvanklik 'n administratiewe fout op sy borgtogaansoek. Van der Westhuizen is vanoggend op borgtog van R5 000 vrygelaat.
Phatlane sê albei mans moet weer op 1 Februarie in die hof verskyn.
Vrou in aftreeoord aangeval
Dit breek enige ouerhart. Innige simpatie
Die mense word mal –
Ek kry die ouers so so jammer!!
Ek hoop die skuldiges gaan vir 'n laaang tyd tronk toe want hulle verdien dit.
Wat se vriende is dit? Suid Afrika se mense het wreed en gevoellloos en harteloos geword, mens knip nie eers meer 'n oog as jy van NOG 'n moord of NOG 'n aanranding hoor nie. MAG HIERDIE SOGENAAMDE VRIENDE gevang word en lewenslank toegesluit word .. SO jammer vir julle verskriklike groot verlies . RIV.
Hierdie is so bitter onnodig. Ek is so jammer vir sy ouers…..geweld het nog nooit enige probleme opgelos nie…..leer mense nie???